b'\n_START_ARTICLE_\nElektros srov\xc4\x97s lygintuvas\n_START_PARAGRAPH_\nElektros srov\xc4\x97s lygintuvas \xe2\x80\x93 schema kintamajai srovei versti pulsuojan\xc4\x8dia nuolatine. \xc5\xa0iame straipsnyje apra\xc5\xa1yti maitinimo \xc5\xa1altini\xc5\xb3 lygintuvai. Special\xc5\xabs silpn\xc5\xb3 signal\xc5\xb3 lygintuvai apra\xc5\xa1yti straipsnyje superdiodas._NEWLINE_Dviej\xc5\xb3 pusperiod\xc5\xbei\xc5\xb3 (\xc5\xber. iliustracij\xc4\x85) lygintuvas gali b\xc5\xabti surinktas i\xc5\xa1 keturi\xc5\xb3 puslaidinink\xc5\xb3 ar lempini\xc5\xb3 diod\xc5\xb3. Jei kintam\xc4\x85j\xc4\x85 srov\xc4\x99 teikiantis transformatorius turi vidurin\xc4\x99 at\xc5\xa1ak\xc4\x85, lygintuvui surinkti pakanka dviej\xc5\xb3 diod\xc5\xb3 arba vieno lempinio dviej\xc5\xb3 anod\xc5\xb3 diodo._NEWLINE_Paprastesniam vieno pusperiod\xc5\xbeio lygintuvui pakanka vieno puslaidininkio ar lempinio diodo ir bet kokio transformatoriaus, ta\xc4\x8diau toks lygintuvas i\xc5\xa1naudoja tik pus\xc4\x99 maitinimo \xc5\xa1altinio galios.\n_START_SECTION_\nVieno pusperiod\xc5\xbeio (angl. half wave) lygintuvas\n_START_PARAGRAPH_\nKadangi diodas praleid\xc5\xbeia srov\xc4\x99 tik viena kryptimi, j\xc4\xaf \xc4\xafjungus \xc4\xaf kintamosios srov\xc4\x97s grandin\xc4\x99, vieno i\xc5\xa1 pusperiod\xc5\xbei\xc5\xb3 metu srov\xc4\x97 neteka. Gaunama pulsuojanti, ta\xc4\x8diau vienos krypties srove.\n_START_SECTION_\nDviej\xc5\xb3 pusperiod\xc5\xbei\xc5\xb3 (angl. full wave) lygintuvas su keturiais diodais\n_START_PARAGRAPH_\n\xc5\xa0io tipo lygintuve keturi diodai sujungti taip, jog abiej\xc5\xb3 pusperiod\xc5\xbei\xc5\xb3 metu srov\xc4\x97 nukreipiama reikiama kryptimi. Gaunama i\xc5\xa1\xc4\x97jimo nuolatin\xc4\x97 srov\xc4\x97 irgi pulsuojanti, ta\xc4\x8diau pulsavimo da\xc5\xbenis dukart didesnis nei kintamosios srov\xc4\x97s da\xc5\xbenis. Toki\xc4\x85 \xc4\xaftamp\xc4\x85 lengviau paversti nepulsuojan\xc4\x8dia (i\xc5\xa1lyginta) nuolatine srove. \xc5\xa0iuo metu tai labiausiai paplit\xc4\x99s lygintuvo tipas.\n_START_SECTION_\nDviej\xc5\xb3 pusperiod\xc5\xbei\xc5\xb3 lygintuvas su dviem diodais ir vidurin\xc4\x99 at\xc5\xa1ak\xc4\x85 turin\xc4\x8diu transformatoriumi\n_START_PARAGRAPH_\nTokiam lygintuvui pakanka dviej\xc5\xb3 diod\xc5\xb3, ta\xc4\x8diau transformatorius turi tur\xc4\x97ti vidurin\xc4\x99 at\xc5\xa1ak\xc4\x85. \xc5\xa0i schema buvo paplitusi, kai diodai b\xc5\xabdavo lempiniai, taigi palyginus brang\xc5\xabs. Kadangi du puslaidininkiai diodai paprastai kainuoja ma\xc5\xbeiau nei kain\xc5\xb3 skirtumas tarp dviej\xc5\xb3 transformatoriaus tip\xc5\xb3, \xc5\xa1i lyginimo schema dabar reta.\n_START_SECTION_\nDviej\xc5\xb3 pusperiod\xc5\xbei\xc5\xb3 lygintuvas su du anodus turin\xc4\x8diu lempiniu diodu\n_START_PARAGRAPH_\nBuvo gaminami bendr\xc4\x85 katod\xc4\x85 ir du anodus turintys lempiniai lygintuviniai diodai: tuomet pakakdavo vieno tokio prietaiso. Elektros srov\xc4\x97 lempiniu diodu gali tek\xc4\x97ti tik tarp anodo ir katodo: tarp dviej\xc5\xb3 anod\xc5\xb3 tek\xc4\x97ti ji negali. Taigi lempinis diodas su dviem anodais yra analogi\xc5\xa1kas dviem puslaidininkiams ar lempiniams diodams sujungtais katodais. Kaip ir ankstesniu atveju, \xc5\xa1iai schemai reikalingas transformatorius su vidurine at\xc5\xa1aka. Paprastai jis dar tur\xc4\x97davo atskir\xc4\x85 apvij\xc4\x85 lygintuvo diodo ir kit\xc5\xb3 prietaise esan\xc4\x8di\xc5\xb3 lemp\xc5\xb3 katodams kaitinti.\n_START_SECTION_\n\xc4\xaetampos daugintuvas\n_START_PARAGRAPH_\nAnks\xc4\x8diau min\xc4\x97t\xc5\xb3 schem\xc5\xb3 nuolatin\xc4\x97s srov\xc4\x97s i\xc5\xa1\xc4\x97jimo \xc4\xaftampa n\xc4\x97ra didesn\xc4\x97 u\xc5\xbe lyginamos kintamosios srov\xc4\x97s \xc4\xaftamp\xc4\x85. Yra \xc5\xbeinomos schemos, ver\xc4\x8dian\xc4\x8dios kintam\xc4\x85j\xc4\x85 srov\xc4\x99 auk\xc5\xa1tesn\xc4\x97s \xc4\xaftampos nuolatine srove. Labiausiai paplit\xc4\x99s tokio daugintuvo tipas yra vadinamoji Vilardo kaskada, kurios i\xc5\xa1lyginta i\xc5\xa1\xc4\x97jimo \xc4\xaftampa yra keturis kartus didesn\xc4\x97 u\xc5\xbe kintam\xc4\x85j\xc4\x85 \xc4\xaf\xc4\x97jimo \xc4\xaftamp\xc4\x85.'